จังหวะซื้อหุ้นไทย-โลก
แอสเซทพลัสขาย2กองทุนใหม่ฟินันซ่าออกทริกเกอร์เป้า8%
22 พ.ย. 2555

แอสเซทพลัสขาย2กองทุนใหม่ฟินันซ่าออกทริกเกอร์เป้า8%
แอสเซท พลัส มองหุ้นปรับฐานเป็นจังหวะซื้อ เปิดขาย 2 กองทุนใหม่ ลงทุนหุ้นไทยหุ้นทั่วโลก 
นางลดาวรรณ เจริญรัชต์ภาคย์ กรรมการผู้จัดการ บริษัทหลักทรัพย์จัดการกองทุน (บลจ.) แอสเซท พลัส กล่าวว่า มุมมองตลาดหุ้นไทย ซึ่งนักวิเคราะห์จากหลายสำนักยังคาดการณ์ว่าดัชนีหุ้นอาจปรับฐานได้จากการเติบโตของเศรษฐกิจโลกที่ชะลอตัวลง รวมถึงความกังวลข้อจำกัดการคลังในสหรัฐ (US Fiscal Cliff) อาจทำให้นักลงทุนขายทำกำไรบางส่วนก่อนที่ดัชนีจะแกว่งตัวแคบๆ ในกรอบ 1,265-1,320 จุด เพื่อสร้างฐานรอความชัดเจนจากปัจจัยต่างๆ 
บริษัทประเมินว่าเป็นโอกาสดีในการเลือกสะสมหุ้น โดยระดับดัชนีที่เหมาะสมในการเข้าลงทุนที่ระดับ 1,280 จุด เนื่องจากคาดว่าผลประกอบการของบริษัทจดทะเบียนปี 2555 จะขยายตัวอยู่ประมาณ 20% และ 15% ในปี 2556 ประกอบกับอัตราการจ่ายเงินปันผลหุ้นไทยยังอยู่ในระดับสูงกว่า 4% และแนวโน้มการลงทุนในภูมิภาคเอเชีย รวมถึงไทยอยู่ในทิศทางที่ดีจากปัจจัยพื้นฐานทางเศรษฐกิจที่มีเสถียรภาพ ซึ่งจะช่วยดึงดูดเม็ดเงินลงทุนต่างประเทศได้
สำหรับตลาดหุ้นต่างประเทศ ประเมินว่าในปี 2556 เป็นโอกาสที่ดีในการลงทุนในหุ้นต่างประเทศ โดยนักวิเคราะห์คาดว่าดัชนี S&amp;P500 จะปรับฐานลงอยู่ที่ 1,250 จุด ในปลายปีนี้จากแรงขายระยะสั้นในช่วงที่ตลาดรอดูความชัดเจน US Fiscal Cliff จึงเป็นโอกาสดีในการเข้าลงทุนในหุ้นที่มีธุรกิจระดับโลกและมีศักยภาพในการทำกำไร 
ขณะที่บริษัทสนใจตลาดหุ้นจีนและฮ่องกง ตลาดหุ้นสหรัฐที่มีแนวโน้มฟื้นตัวจากมาตรการผ่อนคลายเชิงปริมาณ (คิวอี) 3 ที่ผลักดันธุรกิจอสังหาริมทรัพย์และการจ้างงาน ตลาดหุ้นยุโรป ซึ่งการชะลอตัวของยุโรปส่งผลบวกต่อธุรกิจวาณิชธนกิจจากการควบรวมกิจการและการปรับโครงสร้างทางการเงิน และตลาดเอเชียที่ยังสามารถสร้างโอกาสในธุรกิจและมีแนวโน้มเติบโตได้ดีในอนาคต 
นางลดาวรรณ กล่าวว่า บริษัทจะเสนอขายกองทุนเปิดแอสเซทพลัสไพร์ม 3 (ASPPRIME 3) ตั้งแต่วันนี้-28 พ.ย. 2555 เป็นกองทุนผสม สามารถปรับสัดส่วนการลงทุนในหุ้นได้ 0-100% เน้นลงทุนหุ้นไทยและมีเป้าหมายสร้างผลตอบแทน 9% ใน 1 ปี โดยเน้นหุ้นขนาดกลางและเล็ก คาดว่าจะให้ผลตอบแทนที่ดีในช่วง 612 เดือนข้างหน้า โดยกลุ่มธุรกิจที่บริษัทให้ความสนใจให้น้ำหนักการลงทุน คือ หุ้นกลุ่มสื่อสาร หุ้นอสังหาริมทรัพย์ และหุ้นที่มีแนวโน้มการเติบโตที่ต่อเนื่อง รวมถึงหุ้นที่ผลประกอบการจะมีการฟื้นตัว 
ทั้งนี้ กองทุนจะเพิ่มโอกาสให้ผู้ลงทุนได้รับกระแสเงินสดใช้ระหว่างทางด้วยการรับซื้อคืนหน่วยลงทุนอัตโนมัติครั้งแรก เมื่อมูลค่าหน่วยลงทุนผ่าน 10.50 บาท และรับซื้อคืนหน่วยลงทุนอัตโนมัติทั้งหมดและเลิกกองทุน เมื่อมูลค่าหน่วยลงทุนเพิ่มขึ้นผ่าน 10.90 บาท หรือเมื่อครบ 1 ปี แล้วแต่เหตุการณ์ใดจะเกิดขึ้นก่อน
ด้านกองทุนเปิดแอสเซทพลัสสตาร์ 3 (ASPSTARS3) เน้นลงทุนในหุ้นต่างประเทศ โอกาสรับผลตอบแทนต่อเนื่องตลอด 1 ปี เมื่อมูลค่าหน่วยลงทุนเพิ่มขึ้นทุกๆ 5% จากมูลค่าหน่วยลงทุนเริ่มต้น เสนอขาย วันนี้29 พ.ย.นี้
นายธีรพันธุ์ จิตตาลาน กรรมการบริหารและประธานเจ้าหน้าที่บริหาร บลจ.ฟินันซ่า เปิดเผยว่า บริษัทออกกองทุนเปิดฟินันซ่า สตาร์ทริกเกอร์ 8 (FAM ST8) ลงทุนหุ้นไทย ตั้งเป้าผลตอบแทน 8% ภายใน 12 เดือน เสนอขายระหว่างวันที่ 22-27 พ.ย. 2555 เนื่องจากประเมินว่า ดัชนีหุ้นไทยปีหน้าจะทะลุ 1,471 จุด จากแผนลงทุนในโครงสร้างพื้นฐานสาธารณูปโภคของประเทศ ซึ่งจะมีส่วนช่วยกระตุ้นเศรษฐกิจและผลักดันให้เอกชนเพิ่มการลงทุนตาม